Owens gaan nog nie sy fluitjie wegpak | Netwerk24
11 November 2019 18:30
Om die “vinnige en verwoede” kragmeting tussen die All Blacks en Engeland in die halfeindronde van die Wêreldbeker-rugbytoernooi te hanteer, het Nigel Owens oortuig dit is nog nie tyd om sy fluitjie weg te pak nie.
Die 48-jarige Owens, ’n Wallieser wat alom as die beste skeidsregter ter wêreld beskou word, het in sy rubriek vir Wales Online geskryf “dat ek slegte nuus het vir diegene wat hoop ek is klaar”.
Nigel Owens tydens die halfeindstryd tussen Engeland en Nieu-Seeland in die Wêreldbeker-toernooi in Japan. Foto: Getty Images
Tog erken hy dat 2023 se toernooi in Frankryk dalk ’n treetjie of twee te ver vir hom is.
“Maar wat ek gaan doen is om aan te hou om ’n skeidsregter te wees en te sien hoe my vertoning is.
“Ek gaan nie ophou terwyl ek tevrede is met die manier waarop ek my werk verrig nie, wanneer my vertoning onder die vergrootglas geplaas word en dit wys dat ek steeds goed is nie,” sê Owens.
Hy is sedert 2003 ’n toetsskeidsregter en sê hy glo ervaring tel, “maar in so baie beroepe word diegene met baie myle op die klok maklik afgeskryf”.
Die skouspel in Japan was Owens se vierde Wêreldbeker-toernooi. Hy kon weens ’n dyspierbesering nie vir die eindstryd oorweeg word nie.
Ek gaan nie ophou terwyl ek tevrede is met die manier waarop ek my werk verrig nie.
Owens sê indien die halfeindstryd tussen die Engelse en die All Blacks sy swanesang in ’n wêreldtoernooi is, dan berus hy hom daarby.
“Ek kan aan slegter maniere dink om die groot verhoog te verlaat. Dit was ’n klassieke, vinnige, verwoede en opwindende reis van die begin af.
“As ek ’n ondersteuner was, sou ek dit vir niks wou misloop nie. As ’n skeidsregter was ek bevoorreg om daarby betrokke te wees,” sê Owens.
So hoog word hy in rugbykringe aangeslaan dat Steve Hansen, die uitgetrede All Black-afrigter, gesê het hy sou in sy noppies gewees het as Owens al drie toetse tussen die Kiwi’s en die Britse en die Ierse Leeus in 2017 hanteer het.
Ná daardie wedstryd in die halfeindstryd tussen Engeland en Nieu-Seeland het Owens gesê hy het ’n traan gepink toe die spanne se kapteins, Kieran Read en Owen Farrell, die wedstrydbal vir hom geteken het. – stuff.co.nz
Meer oor: Wallis | Wêreldbekerrugby | Rugby | Nigel Owens | Skeidsregter
Fluitjie vir WB-stryd in Tokio ná lang fietstog